
Na temelju članka 15. Zakona o javnoj nabavi („Narodne novine“ broj 120/16, 114/22, 48/26) i članka 15. Statuta Općinske knjižnice Krapinske Toplice, KLASA: 612-04/19-1/50, URBROJ: 2197/03-5-19-1 od 27. srpnja 2019., KLASA: 611-01/25-02/02, URBROJ: 2140-18-05-25-1 od 18. veljače 2025., KLASA: 611-01/25-02/06, URBROJ: 2140-18-05-25-1 od 16. travnja 2025. godine ravnateljica Općinske knjižnice Krapinske Toplice 14. kolovoza 2026. donosi



P R A V I L N I K
O PROVEDBI POSTUPAKA JEDNOSTAVNE NABAVE



I. OPĆE ODREDBE
Članak 1.
(1) Ovim Pravilnikom uređuju se pravila, uvjeti i postupci provedbe jednostavne nabave robe i usluga u ustanovi Općinska knjižnica Krapinske Toplice (u daljnjem tekstu: Naručitelj) procijenjene vrijednosti manje od 50.000,00 eura bez PDV-a te radova procijenjene vrijednosti manje od 100.000,00 eura bez PDV-a. 
(2) Jednostavna nabava iz stavka 1. ovoga članka jest nabava do vrijednosti pragova iz članka 12. stavka 1. Zakona o javnoj nabavi, na koju se primjenjuju odredbe članka 15. toga Zakona (u daljnjem tekstu: jednostavna nabava).
(3) U provedbi postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(4) Postupci jednostavne nabave provode se na način koji osigurava učinkovitu nabavu te ekonomično, svrhovito i zakonito trošenje financijskih sredstava.
(5) Cijeli tijek postupka jednostavne nabave mora biti dokumentiran.
(6) Na pitanja koja nisu uređena ovim Pravilnikom na odgovarajući se način primjenjuju odredbe Zakona o javnoj nabavi, drugi važeći propisi te interni akti Naručitelja koji se odnose na predmet nabave.
(7) Sve vrijednosti u ovom Pravilniku iskazane su u eurima bez poreza na dodanu vrijednost (u daljnjem tekstu: PDV).
(8) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.





II. SPRJEČAVANJE SUKOBA INTERESA
Članak 2.
(1) Na sprječavanje sukoba interesa u postupcima jednostavne nabave na odgovarajući se način primjenjuju odredbe Zakona o javnoj nabavi.
(2) Naručitelj je dužan poduzeti odgovarajuće mjere radi sprječavanja, prepoznavanja i uklanjanja sukoba interesa u svim fazama postupka jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(3) U svrhu sprječavanja sukoba interesa Naručitelj je obvezan evidentirati sve okolnosti koje mogu predstavljati sukob interesa, osigurati izuzeće osobe kod koje postoji stvarni ili potencijalni sukob interesa, poduzimati druge potrebne mjere radi osiguranja jednakog postupanja prema svim gospodarskim subjektima te primijeniti odredbe posebnih propisa koji uređuju to područje.

III. ANALIZA TRŽIŠTA
Članak 3.
(1) Prije pokretanja postupka jednostavne nabave provodi se analiza tržišta.
(2) Analiza tržišta obuhvaća prikupljanje informacija o predmetu nabave, dostupnim gospodarskim subjektima na tržištu, okvirnim cijenama te drugim okolnostima koje mogu utjecati na uvjete nabave.
(3) Analiza tržišta provodi se u opsegu koji je razmjeran vrijednosti i složenosti predmeta nabave, u skladu s raspoloživim proračunskim sredstvima i potrebama Naručitelja. 
(4) Analiza tržišta može se provoditi analizom javno dostupnih podataka (npr. EOJN RH, Službenom listu Europske unije), analizom prethodno provedenih postupaka javne nabave, pretraživanjem dostupnih tržišnih izvora i web-stranica gospodarskih subjekata, kao i savjetovanjem s tržištem putem upućivanja upita gospodarskim subjektima, prikupljanja informativnih ponuda ili na drugi primjeren način.
(5) Prikupljene informacije ne smiju dovesti do narušavanja tržišnog natjecanja niti do povrede načela transparentnosti i jednakog postupanja prema gospodarskim subjektima.

IV. PLAN NABAVE 
Članak 4.
(1) Naručitelj donosi Plan nabave za kalendarsku godinu.
(2) U Plan nabave unose se svi predmeti nabave čija je procijenjena vrijednost jednaka ili    
veća od 5.000,00 eura bez PDV-a.
(3) Plan nabave donosi se i ažurira sukladno odredbama Zakona o javnoj nabavi.






V. PROVOĐENJE POSTUPKA JEDNOSTAVNE NABAVE 
Članak 5.
(1) Postupak jednostavne nabave iz članka 7. ovog Pravilnika provodi službenik Naručitelja kojem se to nalazi u opisu poslova radnog mjesta dok postupke jednostavne nabave iz članka 8. ovog Pravilnika provodi stručno povjerenstvo. 

VI. STRUČNO POVJERENSTVO
Članak 6.
(1) Postupak jednostavne nabave provodi stručno povjerenstvo za jednostavnu nabavu čija je procijenjena vrijednost veća od 15.000,00 eura bez PDV-a.  Stručno povjerenstvo imenuje ravnateljica Odlukom o  pokretanju postupka jednostavne nabave i imenovanju stručnog povjerenstva za provedbu postupka jednostavne nabave.
(2) Stručno povjerenstvo se sastoji od najmanje tri člana. 
(3) Članovi stručnog povjerenstva  ne moraju posjedovati važeći certifikat u području javne nabave.

VII. JEDNOSTAVNA NABAVA ROBE, USLUGA I RADOVA ČIJA JE PROCIJENJENA VRIJEDNOST JEDNAKA ILI MANJA OD 15.000,00 eura bez PDV-a

Članak 7.
(1) Postupak jednostavne nabave roba, usluga i radova procijenjene vrijednosti jednake ili manje od 15.000,00 eura bez PDV-a provodi se prikupljanjem ponude jednog gospodarskog subjekta, prema izboru Naručitelja. Naručitelj može zatražiti više ponuda ukoliko to smatra svrsishodnim s obzirom na predmet nabave i stanje ponude na tržištu.
(2) Ponuda se dostavlja elektroničkim putem,  u pravilu na adresu e-pošte službenika koji je inicirao nabavu.
(3) Ponuda mora sadržavati sve podatke potrebne za izdavanje narudžbenice odnosno sklapanje ugovora (cijena bez PDV-a i s uračunatim PDV-om, podatak o roku valjanosti ponude, roku i načinu isporuke robe/pružanja usluga/izvođenja radova, podatke o ponuditelju, druge podatke bitne za izvršenje predmeta nabave i sl.).

VIII. JEDNOSTAVNA NABAVA ROBE I USLUGA ČIJA JE PROCIJENJENA VRIJEDNOST VEĆA OD 15.000,00 eura bez PDV-a, A MANJA OD 50.000,00 eura bez PDV-a TE RADOVA ČIJA JE PROCIJENJENA VRIJEDNOST VEĆA OD 15.000,00 eura bez PDV-a, A MANJA OD 100.000,00 eura bez PDV-a



Članak 8.
(1) Postupak jednostavne nabave čija je procijenjena vrijednost veća od 15.000,00 eura bez PDV-a provodi se putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH).
(2) Za nabavu robe i usluga čija je procijenjena vrijednost veća od 15.000,00 eura bez PDV-a, a jednaka ili manja od 25.000,00 eura bez PDV-a te radova čija je procijenjena vrijednost veća od 15.000,00 eura bez PDV-a, a jednaka ili manja od 45.000,00 eura bez PDV-a,  poziv na dostavu ponuda upućuje se najmanje trima gospodarskim subjektima.
(3) Ako na tržištu ne postoji dovoljan broj gospodarskih subjekata, poziv iz stavka 2. ovog članka se upućuje raspoloživim gospodarskim subjektima uz obrazloženje u spisu predmeta.
(4) Za nabavu robe i usluga čija je procijenjena vrijednost veća od 25.000,00 eura bez PDV-a, a manja od 50.000,00 eura bez PDV-a te radova čija je procijenjena vrijednost veća od 45.000,00 eura bez PDV-a, a manja od 100.000,00 eura bez PDV-a, poziv na dostavu ponuda javno se objavljuje u EOJN RH.
(5) Iznimno od stavka 4. ovoga članka, Naručitelj može uputiti poziv jednom gospodarskom subjektu:  
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
1.	ako je predmet nabave stvaranje ili stjecanje jedinstvenog umjetničkog djela ili umjetničke izvedbe 
2.	ako iz tehničkih razloga ne postoji tržišno natjecanje ili 
3.	ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 
(6) Razlozi za primjenu iznimke iz stavka 5. ovoga članka navode se i obrazlažu u zahtjevu za pokretanje postupka nabave, dokumentaciji postupka i objavi u modulu jednostavne nabave EOJN RH. 
Članak 9.
(1) Postupak jednostavne nabave iz članka 8. ovog Pravilnika pokreće se slanjem ili objavom dokumentacije o nabavi (dalje u tekstu: dokumentacija) u EOJN RH.
(2) Dokumentacija mora sadržavati sve potrebne podatke koji gospodarskom subjektu omogućuju izradu ponude. 
(3) U dokumentaciji se može propisati jedan ili više kriterija za kvalitativni odabir gospodarskih subjekata,  sukladno odredbama Zakona o javnoj nabavi.
(4) U dokumentaciji se može zahtijevati dostava jamstva i to jamstva za ozbiljnost ponude, jamstva za uredno ispunjenje ugovora, jamstvo za otklanjanje nedostataka i/ili jamstva o osiguranju za pokriće odgovornosti iz djelatnosti. 
(5) Kriterij za odabir ponuda može biti najniža cijena, cijena i kvaliteta ili trošak i kvaliteta, na koji se odgovarajuće primjenjuju odredbe Zakona o javnoj nabavi.


Članak 10.
(1) Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz dokumentacije.
(2) Ponude se dostavljaju u skladu s načinom određenim u dokumentaciji.
(3) Rok za dostavu ponuda mora biti primjeren predmetu nabave i ne smije biti kraći od pet dana od dana slanja ili objave dokumentacije, osim u slučaju žurne nabave.
(4) Ponude otvara najmanje jedan član Povjerenstva i otvaranje ponuda nije javno. U slučaju da je postupak vođen putem javne objave poziva na dostavu ponuda putem EOJN RH, javno se objavljuje generirani zapisnik o otvaranju ponuda.
(5) Stručno povjerenstvo pregledava i ocjenjuje ponude te sastavlja zapisnik o pregledu i ocjeni ponuda koji potpisuju oni članovi stručnog povjerenstva koji su izvršili pregled i ocjenu ponuda.
Članak 11.
(1) Odluku o odabiru ili poništenju postupka donosi ravnateljica.
(2) Odluka o odabiru ili poništenju donosi se u roku od 30 dana od isteka roka za dostavu ponuda, osim ako je u dokumentaciji određen drugi rok.
(3) Odluka o odabiru ili poništenju postaje izvršna objavom u EOJN RH ili dostavom odluke ponuditelju.
(4) Postupak jednostavne nabave završava izvršnošću odluke o odabiru ili poništenju. 
(5) Protiv odluke o odabiru i odluke o poništenju postupka jednostavne nabave može se uložiti prigovor na način propisan člankom 16. ovog Pravilnika. 
Članak 12.
(1) Naručitelj će poništiti postupak nabave ako nije dostavljena niti jedna ponuda ili ako nakon odbijanja ponuda ne preostane niti jedna valjana ponuda ili ako je to potrebno radi zaštite javnog interesa uz obrazloženje razloga koji opravdavaju poništenje.
(2) Naručitelj može poništiti postupak nabave i iz drugih opravdanih razloga u bilo kojem trenutku, u kojem slučaju ti razlozi moraju biti obrazloženi.

IX.  SKLAPANJE UGOVORA / IZDAVANJE NARUDŽBENICA

Članak 13.
(1) Narudžbenica se izdaje u skladu s ponudom i potpisuje ju odgovorna osoba Naručitelja. 
(2) Pod pojmom “narudžbenica” smatraju se i nalog, zaključnica, zahtjevnica i slično, ako sadrži sve bitne sastojke za izvršenje predmeta nabave.
(3) Ugovor se sklapa u pisanom obliku prema uvjetima iz Poziva na dostavu ponuda i/ili odabranoj ponudi te ga potpisuju odgovorna osoba Naručitelja i odabrani ponuditelj, nakon izvršnosti odluke o odabiru.




X. REGISTAR UGOVORA JEDNOSTAVNE NABAVE
Članak 14.
(1) Naručitelj vodi Registar ugovora jednostavne nabave.
(2) Na vođenje registra na odgovarajući se način primjenjuju odredbe Zakona o javnoj nabavi.

XI. IZUZEĆA I POJEDNOSTAVLJENO POSTUPANJE 
Članak 15.
(1) Odredbe ovoga Pravilnika ne primjenjuju se na nabave koje su izuzete od primjene Zakona o javnoj nabavi sukladno odredbama toga Zakona. To se osobito odnosi na usluge pravnog zastupanja i s njima povezane usluge pravnog savjetovanja koje pružaju odvjetnici te na usluge ovjeravanja i potvrđivanja dokumenata koje pružaju javni bilježnici, u opsegu u kojem su te usluge izuzete od primjene Zakona. Naručitelj je dužan dokumentirati pravnu osnovu i razloge primjene izuzeća. U registru ugovora navode se svi predmeti nabave za koje je Naručitelj sklopio ugovore ili okvirne sporazume na temelju izuzeća iz članaka 33. i 34. Zakona, uz obrazloženje razloga za izuzeće.
(2) Za nabave procijenjene vrijednosti jednake ili manje od 15.000,00 eura bez PDV-a, za koje zbog njihove naravi, uvjeta nabave ili okolnosti na tržištu prethodno prikupljanje posebne ponude nije uobičajeno ili svrhovito, nabava se može provesti izravnim odabirom gospodarskog subjekta, bez prethodnog prikupljanja ponude, i to za:
1. nabave zanemarive vrijednosti do 500,00 eura bez PDV-a, uključujući sitne i hitne troškove koji se plaćaju službenom poslovnom karticom
2. troškove reprezentacije do 650,00 eura bez PDV-a po pojedinoj nabavi
3. kotizacije i naknade za sudjelovanje na stručnim skupovima, konferencijama, seminarima, edukacijama, tečajevima i drugim oblicima stručnog usavršavanja, uključujući aktivnosti koje se provode u okviru odobrenih programa i projekata Europske unije
4. usluge prijevoza, smještaja i druge usluge neposredno povezane s odobrenim službenim putovanjima i aktivnostima mobilnosti
5. pretplate na stručnu literaturu, baze podataka, časopise i elektroničke publikacije, ako se nabavljaju izravno od izdavača, pružatelja usluge ili jedinog ovlaštenog distributera
6. upravne i sudske pristojbe, naknade i druga davanja čija je visina određena zakonom, drugim propisom ili službenom tarifom i kod kojih ne postoji stvarna mogućnost tržišnog odabira.
(3) Nabave iz stavka 2. ovoga članka dokumentiraju se, ovisno o njihovoj naravi, odobrenim zahtjevom, prijavnicom, potvrdom o registraciji ili rezervaciji, službenim cjenikom, narudžbenicom, ugovorom, računom ili drugom odgovarajućom ispravom iz koje su vidljivi predmet nabave, gospodarski subjekt i iznos troška.
(4) Naručitelj je u slučajevima iz ovoga članka dužan osigurati namjensko, ekonomično i svrhovito korištenje sredstava, spriječiti sukob interesa i ispuniti obveze planiranja, evidentiranja i vođenja registra ugovora ako su za konkretnu nabavu primjenjive.


XII. PRAVNA ZAŠTITA
Članak 16.
(1) U postupku jednostavne nabave čija je procijenjena vrijednost veća od 15.000,00 eura bez PDV-a pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu zbog navodne povrede svojih prava.
(2) Prigovor se podnosi u pisanom obliku elektroničkim sredstvima komunikacije, putem EOJN RH,  u roku od pet dana od dana objave odnosno dostave odluke o odabiru ili odluke o poništenju.
(3) Naručitelj će razmotriti prigovor ponuditelja te isti uvažiti ili odbiti. O prigovoru odlučuje ravnateljica u roku od osam dana o čemu donosi odluku koja mora imati obrazloženje.
(4) Ukoliko se prigovor uvaži, stručno povjerenstvo ponovno provodi pregled i ocjenu ponuda ili poništava postupak.

XIII. ZAVRŠNE ODREDBE
Članak 17.
(1) Sve izmjene i dopune ovog Pravilnika donose se na isti način kao i ovaj Pravilnik.
(2) Postupci jednostavne nabave pokrenuti prije stupanja na snagu ovog Pravilnika dovršit će se prema odredbama Pravilnika koji je bio na snazi u vrijeme njihova pokretanja.
(3) U slučaju izmjena i dopuna ZJN 2016 odredbe ovoga Pravilnika primjenjivat će se na odgovarajući način do njegovog usklađenja.
Članak 18.
(1) Ovaj Pravilnik objavit će se na internetskim stranicama Naručitelja i učiniti dostupnim u EOJN RH.
(2) Ovaj Pravilnik stupa na snagu 1. rujna 2026. godine.

                                                                                                       RAVNATELJICA

                                                                                                                Nadica Majsec-Kobaš


KLASA: 406-02/26-01/03
URBROJ: 2140/18-05-26-1
Krapinske Toplice, 14. kolovoza 2026.


2

